สลากเชือดจอมตุ๋นอ้างมีโควตาหวยให้
สลากฯ เตือนอย่าหลงเชื่อมิจฉาชีพ ตุ๋นจัดโควตาสลากใหม่ได้ ยันกำลังหาวิธีจัดสรรอยู่
30 ก.ค. 2558

สลากฯ เตือนอย่าหลงเชื่อมิจฉาชีพ ตุ๋นจัดโควตาสลากใหม่ได้ ยันกำลังหาวิธีจัดสรรอยู่
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยถึงกรณีที่มีกลุ่มมิจฉาชีพแอบอ้างว่าสามารถจัดสรรโควตาสลากให้กับผู้ค้ารายย่อยได้ผ่านระบบออนไลน์ทางโปรแกรมไลน์ได้ ว่า ยืนยันขณะนี้คณะกรรมการสลากฯ อยู่ระหว่างการหากระบวนการในการจัดสรรสลากใหม่ จำนวน 74 ล้านฉบับ คาดว่าจะประกาศหลักเกณฑ์ได้ในเดือน ก.ย.นี้ เพื่อนำไปสู่การจัดสรรโควตาสลากใหม่ทั้งหมดในต้นปี 2559 ระหว่างนี้จึงไม่มีการจัดสรรโควตาให้ผู้ค้ารายใด หรือจัดสรรโควตาผ่านระบบออนไลน์อย่างแน่นอน ประชาชนอย่าหลงเชื่อการหลอกลวงดังกล่าว
ทั้งนี้ เจ้าหน้าที่ตำรวจกองบังคับการปราบปรามได้จับกุม น.ส. นาฏศิลป์ เรืองแสน เนื่องจากกระทำความผิดร่วมกันปลอมและใช้เอกสารราชการปลอม ร่วมกันพยายามฉ้อโกงทรัพย์ผู้อื่น และร่วมกันนำเข้าสู่ระบบคอมพิวเตอร์ซึ่งข้อมูลคอมพิวเตอร์ปลอมหรือข้อมูลอันเป็นเท็จโดยสร้างความเสียหายให้ผู้อื่น
นายกฤษฎา พรประภา อาจารย์ประจำคณะวิทยาการจัดการ มหาวิทยาลัยศิลปากร กล่าวในการสัมมนาเรื่องการกำกับการพนันอย่างรับผิดชอบว่า สำนักงานสลากฯ ควรจะแก้ พ.ร.บ.สลากกินแบ่งรัฐบาล เพื่อเปิดทางให้สามารถขายสลากผ่านเครื่องอัตโนมัติหรือออนไลน์ได้ เพื่อแก้ปัญหาสลากราคาแพงที่เกิดจากผู้ค้าสลากต้องแบกรับต้นทุนจากการขายสลากเลขไม่สวยแต่ละงวดไม่หมด การที่สำนักงานสลากฯ ไม่มีนโยบายรับซื้อสลากคืน ทำให้ผู้ค้าสลากต้องผลักภาระไปที่ประชาชน ด้วยการขายสลากเกินราคา
ภาพประกอบข่าว